
	[bookmark: part_8f4d6c73d0444ce086379682ec1c2c17]Argumentai:
Siekdama neįgaliųjų įdarbinimo, valstybė įgyvendina įvairias neįgaliųjų užimtumo rėmimo priemones, tačiau savanoriškas neįgaliųjų įdarbinimo modelis veikia nepakankamai efektyviai. Darbingo amžiaus neįgaliųjų užimtumo rodiklis daug metų negerėja, todėl būtina ieškoti efektyvių įdarbinimo priemonių. 
Siekiant skatinti negalią turinčių asmenų integraciją į atvirą darbo rinką, siūlome laikinai nustatyti neįgaliųjų darbo vietų kvotų sistemą viešojo sektoriaus organizacijoms. Tokiu būdu būtų užtikrinamos didesnės galimybės neįgaliesiems įsidarbinti. Kvotų sistema sėkmingai taikoma ir kitose Europos valstybėse: Airijoje, Austrijoje, Graikijoje, Portugalijoje, Prancūzijoje, Slovėnijoje, Vokietijoje, Lenkijoje, Ispanijoje, Belgijoje, Rumunijoje, Italijoje. Daugelyje šių valstybių ir privačiam sektoriui egzistuoja prievolė įdarbinti neįgaliuosius, tačiau Lietuvoje privačiam darbdaviui siūlome palikti rekomendaciją. Valstybė natūraliai prisiima daugiau socialinių įsipareigojimų ir rodo pavyzdį kitiems darbdaviams. Šiuo metu valstybės sektoriuje yra įdarbinta apie 6 proc. neįgaliųjų (švietimo, sveikatos ir socialinės apsaugos sektoriuose), tačiau egzistuoja dideli netolygumai ir kai kuriose įstaigose ir įmonėse įdarbintų neįgaliųjų yra žymiai mažiau.

Pasiūlymas:
Pakeisti įstatymo projekto 1 straipsnį ir jį išdėstyti taip:

1 straipsnis. 10 straipsnio 2 dalies pakeitimas
[bookmark: part_969ed29d48c84f30981b8bed4dfe97a7]Papildyti 10 straipsnio 2 dalį papunkčiu:
[bookmark: _GoBack]„4) valstybės ir savivaldybės įstaigose, įmonėse, akcinėse bendrovėse, kurių akcininkė yra valstybė ar savivaldybė, viešosiose įstaigose, kurių steigėja ar dalininkė yra valstybė ar savivaldybė, kuriose valstybei ar savivaldybei nuosavybės teise priklausanti kapitalo dalis suteikia 1/2 ar daugiau balsų, neįgalių darbuotojų skaičius nuo 
2024 m. sausio 1 d. turi sudaryti ne mažiau kaip 5 procentus bendro darbuotojų skaičiaus, jeigu šiose organizacijose yra 25 ir daugiau darbuotojų. Šios nuostatos laikymosi kontrolę vykdo Valstybinio socialinio draudimo fondo valdyba prie Lietuvos Respublikos socialinės apsaugos ir darbo ministerijos socialinės apsaugos ir darbo ministro nustatyta tvarka. Nesant tinkamos kvalifikacijos darbuotojo, organizacija kartu su Užimtumo tarnyba prie Lietuvos Respublikos socialinės apsaugos ir darbo ministerijos organizuoja darbuotojo perkvalifikavimą ar parengimą, remiantis Užimtumo įstatymu. Ši nuostata galioja iki 2028 m. sausio 1 d.“

